Henri Drell

**Henri Drell** (sündinud 25. aprillil 2000 Tallinnas) on Eesti korvpallur. 

Henri Drell on 206 cm pikk. Ta on ajaloos teine eestlane, kes on mänginud Ameerika Ühendriikide korvpalliliigas NBA.

## Karjäär
### Euroopa
Drell alustas mängimist Audentese spordiklubi ja BC Kalev/Cramo noortemeeskonnas. 15-aastaselt liitus Drell Audentese Spordigümnaasiumi / Noortekoondisega. 

1. juulil 2016 sõlmis ta lepingu Saksamaa meistriliiga klubiga Brose Bambergiga, kus ta mängis nii Brose Bambergis kui ka Baunach Young Pikesis (Saksamaa 2. divisjon Pro A). 

2019. aasta suvel Drell sõlmis lepingu Itaalia meistriliiga klubiga Victoria Libertas Pesaro. 

Veebruaris 2021 aitas Henri Drell Victoria Libertas Pesaro meeskonna Itaalia karikavõistluste finaali, kus kaotati AX Armani Exchange Olimpia Milanole. 
Karikavõistluste finaalturniiril olid Drelli näitajad keskmiselt 12,7 punkti/3,3 lauapalli/1 resultatiivset söötu mängus. Drellil olid turniiri parimad viskeprotsendid: kahepunktivisked 63,6% ja kolmepunktivisked 62,5%. Drell tunnistati turniiri parimaks ründemängijaks. Meeskonnast lahkus Drell 30. novembril 2021 ja suundu USA-sse.

9. aprillil 2023 naasis Drell USA-st Euroopasse, sõlmides hooaja lõpuni lepingu LNB Pro A Prantsusmaa klubi Chorale Roanne Basketiga. Sügisel 2023 suundus taas USA-sse.

Olles tagasi tulnud USA-st, sõlmis Drell 13. märtsil 2025 lepingu Hispaania Liga ACB (korvpalli meistriliiga) klubiga Laguna Tenerife. Juulis 2025 teatas klubi, et ääremängijat Henri Drelli järgmisel hooajal võistkonnas ei ole. Drell mängis Tenerife meeskonnas kümnes Hispaania kõrgliigamängus, kus kogus keskmiselt 4 punkti ja 1,5 lauapalli.

### Ameerika Ühendriigid
17. jaanuaril 2022 sõlmis Drell lepingu NBA tütarliiga meeskonnaga Windy City Bulls, mis on NBA klubi Chicago Bullsi tütarmeeskond. 

Pärast seda, kui ta 2022. aasta NBA draftis ei osalenud, sõlmis ta NBA suveliiga lepingu Chicago Bullsiga. 12. oktoobril 2022 sõlmis Chicago Bulls Drelliga Exhibit-10 lepingu, kuid loobus lepingust kohe samal päeval. Seejärel sõlmis Drell uuesti lepingu Windy City Bullsiga ja lõpetas klubis hooaja keskmiselt 11,6 punkti, 6 lauapalli ja 2,5 korvisööduga mängu kohta. 

Euroopast naasnud, sõlmis Drell 12. septembril 2023 lepingu Chicago Bullsiga, kuid 12. oktoobril loobus klubi lepingust. 2. novembril liitus Drell taas Windy City Bullsiga. 16. detsembril 2023 sõlmis Drell Chicago Bullsiga kahepoolse lepingu. Kahepoolne (two-way) leping võimaldab mängijal hooajal mängida kindla arvu mänge nii NBA-s kui ka G-liigas. Drell tegi oma NBA debüüdi 14. märtsil 2024 Los Angeles Clippersi vastu.

14. augustil 2024 sõlmis Drell lepingu Portland Trail Blazersiga, kuid 29. septembril loobus klubi lepingust ja suunas Drelli NBA G-Liigasse. Drell liitus Rip City Remixiga (Portland Trail Blazersi NBA G-Liiga klubi) 24. oktoobril. 2025. aasta alguses naasis Drell Euroopasse.

**NBA debüüt**

Eesti aja järgi 15. märtsi varahommikul 2024. aastal tegi Henri Drell ajalugu, kui kogus Chicago Bullsi ridades Clippersi vastu 2 minuti ja 53 sekundiga 2 punkti, 2 korvisöötu ja 1 ründelauapalli.

Sellega tõusis Drell teiseks eestlaseks, kes on NBA-s platsil käinud ja lõpetas ühtlasi ka 25 aasta 11 kuu ja 3 päeva pikkuse pausi. Esimese eestlasena mängis NBA-s Martin Müürsepp aastatel 1996–1998. 

## Eesti koondis
Henri Drell on mänginud Eesti U14, U16 ja U18 noortekoondistes.

2016. aasta FIBA ​​U16 Euroopa meistrivõistlustel Poolas Radomis kogus ta keskmiselt 14,1 punkti ja 7,1 lauapalli mängus. Drell mängis 2018. aasta FIBA ​​Euroopa kuni 18-aastaste meistrivõistluste B-divisjoni turniiril, kus ta nimetati Tähtede viisikusse pärast seda, kui ta saavutas keskmiselt 19 punktiga mängu kohta turniiri kolmanda tulemuse, aidates Eesti meeskonnal lõpetada neljanda kohaga.

Drell tegi Eesti koondises debüüdi 21. veebruaril 2019, kui alistati Serbia 71:70. Drell viskas 9 minutiga 4 punkti, tegi 2 vaheltlõiget ja andis ühe korvisöödu.

Euroopa 2022. aasta meistrivõistluste kvalifikatsiooniturniiril kogus Drell viies Eesti korvpallikoondise mängus keskmiselt 7,8 punkti ja 2,4 lauapalli, aidates meeskonnal jõuda finaalturniirile. Meistrivõistluste finaalturniiril olid Drelli näitajad Eesti koondises keskmiselt 25 minutit/8,6 punkti/5 lauapalli/1,8 res.söötu mängu kohta (Eesti meeskond saavutas 19. koha).

Drell mängis 2023. aastal koondises 2024. aasta suveolümpiamängude korvpalli eelvalikturniiril ning liitus taas koondisega 2025. aasta Euroopa meistrivõistluste finaalturniiriks.

Tema punktirekord koondise mängudes on 21, visatud 2023. aasta augustis sõprusmängus Soome vastu (69:76). Suurim võetud lauapallide arv on 11 (2023 Belgia vastu) ja parim efektiivsuse näitaja 23 (2021 Islandi vastu).

## Isiklikku
Henri Drelli perekond on korvpallitaustaga. Henri isa Harri Drell mängis aastatel 1984–1990 Tallinna Kalevi esinduskoosseisus ja Eesti korvpallikoondises. Ema Marelle Grünthal-Drell on kuulunud Eesti noorte, juunioride ja täiskasvanute korvpallikoondisse.

## Viited

## Välislingid

* Jarmo Jagomägi. "Mida Henri Drelli värske NBA leping endast kujutab?" sport.postimees.ee, 17. detsember 2023.
*NBA ekspert: olen veendunud, et näeme Henri Drelli NBA platsil. sport.err.ee, 17. detsember 2023.
* Henri Drell ja Kalev Kruus. videointervjuu, youtube.com, 3. mai 2024.